《小山丛桂为梁伯益赋》
明代·殷奎

梁叟遁世士，偶然出中林。暂作淮南客，长有沧洲心。

朝歌紫芝曲，夜弄瑶芳琴。移石对丛桂，结庐寄幽寻。

振衣袭古香，倚杖息清阴。春将麋鹿友，秋与猿猱吟。

真游悟至理，云卧散冲襟。八公呼不起，王孙无归音。

皎皎空谷驹，缥缥丹穴禽。题诗反招隐，怅望碧山岑。

作者简介：苏州府昆山人，字孝章，一字孝伯，号强斋。少从杨维桢习《春秋》。博学精审，勤于纂述。洪武初曾任咸阳教谕。念母致疾而卒，年四十六。门人私谥文懿先生。有《道学统系图》、《强斋集》、《陕西图经》、《关中名胜集》、《昆山志》、《咸阳志》。